کوئٹہ (خ ن)ترجمان حکومت بلوچستان لیاقت شاہوانی پارینے کہ دا سخت انگا حالیت اٹ 465 ارب روپئی نا اُلس دوست تاریخی بجٹ پیش کننگ صوبائی حکومت نا تاریخ اٹ پن نوشتہ کننگک۔ وخت اس کہ اونا دا کاریم نا اخس کہ ستا ءِ کننگے ولدا ہم کم ءِ۔ اپوزیشن نا واویلا سٹی ءِ۔ دا خیال آتا درشانی ءِ او داڑے جاری کروک اسے بیان اسے ٹی کرے۔ ترجمان حکومت بلوچستان پارینے کہ جانجوڑی، تعلیم، روزگار تننگ، راجی رکھ، امن و ایمنی نا بحالی و کُننگ کن صاف ءُ دیر تننگ صوبائی حکومت نا مالو نا بجٹ اٹ ہم اوار ئسر او داسہ ہم اوار ءُ۔ او پارینے کہ مچ آ صوبے ٹی شونداری ڈٹ آتیکن اسہ سد ءُ ہژدہ ارب روپئی، جانجوڑی بشخ اکن 38 ارب، جہانی دَین کورونا وائرس تون مونگ تننگ کن 4.5 ارب، کشت و کشار بشخ انا شونداری کن 15 ارب، بی اینڈ آر کن 45 ارب، آبپاشی و کُننگ نا صاف ءُ دیر اکن 22 ارب، راجی رکھ اکن 12 ارب، بلاسعود قرض تروکپروگرام کن 2 ارب و تعلیم نا بشخ اکن 71 ارب روپئی دا سخت انگا حالیت آتیٹی جتا کننگانے۔ ہرا صوبائی حکومت نا اُلس دوستی نا شاہدی ءِ۔
